**Változások a betegellátásban**

**DE KK Gyermekgyógyászati Klinika**

Létrehoztunk egy **koronavírus információs vonalat**, amely **8-20 óra között** hívható. Telefonszám: **+36 52 255 603 / 56673**-as mellék

Kérjük, hogy a rendkívüli helyzetre való tekintettel **csak és kizárólag akut problémáikkal keressék fel intézményünket**, **telefonos időpontegyeztetést követően.**

Kérjük Önöket, hogy a klinikára való belépéskor **az automata mellett végezzenek kézfertőtlenítést a mellékelt oldatokkal.** A **váróteremben** kérjük, **egymástól biztonságos – lehetőleg 2, de legalább 1 méter** – **távolságra** foglaljanak helyet. A **védőmaszk** hordása hasznos, a személyi **kézfertőtlenítő** alkalmazása kötelező.

1. **Szakrendelések:**

A Gyermekgyógyászati Klinika szakrendelésein **heti 1 alkalommal** **ellátjuk a halaszthatatlan eseteket**.

A szakrendelések munkatársai **telefonon és e-mailen keresztül tartják a kapcsolatot** a betegekkel, szükség esetén az **EESZT rendszerén** keresztül, esetleg **postai úton küldenek receptet**.

1. **Fekvőbeteg-ellátás / Sürgősségi Ambulancia**

A 24 órás sürgősségi ambulancia működési rendje a jelenlegi járványügyi helyzet miatt megváltozott.

A jelenlegi ügyeleti rendszerben **a háziorvosi ügyeletre érkező** betegeket érkezési sorrendben látjuk el.

A **Gyermekklinika ambulanciájára érkező** betegeket triage (betegosztályozás) után a sürgősségi ellátás szabályai szerint látjuk el. **A lázas és láztalan gyermekeket elkülönítve látjuk el.** A láztalan betegek további ellátása külön helyiségben történik, külön ellátó személyzettel, a klinika orvosai által.

**A koronavírus-járvány miatt célunk**, hogy a régió gyermekbetegeinek biztosíthassunk lázas és láztalan betegutakat, külön helyiségben, külön személyzettel. Ez a rendszer biztosítja a betegcsoportok megfelelő elkülönítését a megérkezéstől kezdve. A rendszer működéséhez szükség van a házi gyermekorvosi ügyelet és a Gyermekklinikai sürgősségi ügyeleti rendszerének összehangolt működésére. Terveink szerint a lázas betegek ellátása két ambulancián, párhuzamosan történik. Az elkülönítés céljából előszűrést (pretriage-t) vezetünk be.

**A koronavírus-fertőzésre gyanús esetek** ellátását külön épületben biztosítjuk.

A **láztalan betegek ellátása** elkülönülve történik (külön helyiség, külön személyzet, területi ellátási kötelezettség figyelembe vétele nélkül). Ellátását a Gyermekklinika ügyeletei rendszere fogja biztosítani minden esetben.

1. **Koraszülött Intenzív Centrum (NIC) és Újszülött osztály:**

A Szülészeti Klinikán **az újszülöttek és koraszülöttek ellátása** a korábbiakhoz hasonlóan, **zökkenőmentesen zajlik**.

**Amennyiben az újszülöttel minden rendben van**, jó a szopáskészsége és súlyvesztése nem jelentős, akkor az eddigi gyakorlathoz képest korábban, **már 48 órás korban sor kerül a hazaadásra**, a kötelező újszülöttkori szűrővizsgálatok elvégzését követően.

A járványügyi helyzetre tekintettel **a koronavírus- (COVID-19-) fertőzésben szenvedő, vagy arra gyanús anyák esetében külön szülőszoba került kialakításra** és **az intenzív**, valamint **újszülött osztály is felkészült** az érintett újszülöttek szükség szerinti, elkülönítve történő ápolására.

A koronavírus fertőzésekkel és **újszülött ellátással kapcsolatos** néhány alapvető **információ:**

* *A COVID-19-fertőzés átvitele a magzatra:*

A vírus elsődlegesen cseppfertőzés útján terjed. **A magzat méhen belüli fertőződését eddig még nem észlelték**. Eddigi vizsgálatok alapján a COVID-19- anyák újszülöttjeinél a megszületéskor a vírus nem volt kimutatható az újszülöttek orr-garatváladékában, a magzatvízben, illetve a köldökzsinórvérben sem. A **megszületés után azonban az anya cseppfertőzés útján megfertőzheti újszülöttjét**.

* *COVID-19-fertőzött anya újszülöttje*

A jelenleg elérhető szakirodalom alapján **az újszülöttek koronavírus fertőzöttsége nem mutat olyan súlyos tüneteket, mint az idősebb emberekben, sőt legtöbbször akár tünetmentes is lehet**. Az újszülött nem az anyaméhben, nem az anyatejjel, hanem cseppfertőzéssel fertőződhet meg a születést követően. Mindezek miatt a koronavírus-fertőzött anyák újszülöttjeit tünetmentesség esetén is „gyanús betegnek” kell tekintsük és az anya, valamint az újszülött állapotának megfelelően különleges figyelmet fordítunk rájuk.

* *COVID-19-fertőzött anya és a szoptatás*

Az eddigi vizsgálatok alapján **a COVID-19-anya tejében nem választódik ki a koronavírus**, **ugyanakkor a vírus elleni ellenanyagok megjelennek az anyatejben.** Jelenlegi ismereteink szerint megfelelő óvintézkedések bevezetése mellett a szoptatás, illetve az anyatejes táplálás kifejezetten támogatandó koronavírus-fertőzött anyák esetében is.

Az anya és újszülött általános állapota általában COVID-19-fertőzés esetén is jó és ilyenkor közösen ápoljuk őket, megfelelő óvintézkedések mellett, a többi anyától elkülönítve. Súlyosabb anyai fertőzés esetén azonban a szakorvos dönthet úgy, hogy az újszülött elkülönítése szükséges, de ebben az esetben is törekszünk a lefejt anyatejjel történő táplálásra.

**Koraszülött-utógondozás:**

A koronavírus-fertőzés (COVID-19) magyarországi terjedésének megfékezése érdekében a veszélyhelyzet megszűnéséig **minden nem sürgős, az egészségi állapot romlásának kockázata nélkül halasztható vizsgálatot későbbi időpontra teszünk.**

Fontos azonban, hogy a **koraszülöttek egy része esetében** a járványos időszakban is **szükséges a rendszeres ellenőrzés**. Ezen gyermekeket **előjegyzés alapján**, várakozást elkerülve továbbra is ellátjuk szakrendelésünkön.

1. **Gyermeksebészet:**
* Az EMMI rendelete értelmében **a tervezhető gyermeksebészeti műtéti beavatkozások közül** csak azokat végezzük el, amelyek elmaradása a gyermek számára maradandó egészségkárosodással járhat.
* **Műtéteink nagy része nem ebbe a kategóriába tartozik**: ezeket egyelőre nem meghatározható ideig **halasztjuk**.
* Műtéti beavatkozás nélkül az élettel nem összeegyeztethető, vagy a korrekció időpontját illetően jól meghatározható, szűk időkerettel bíró veleszületett **fejlődési rendellenességek műtétei** és az **onkológiai betegek operációi** természetesen **nem maradnak el**.
* **Az akut esetek ellátása sem marad el.**
* A **járóbeteg-szakrendeléseken** is **csak sürgős**, valamint újonnan felismert és ellátás nélkül vélhetően egészségkárosodáshoz vezető eseteket látunk el. **Nem tartoznak ebbe a kategóriába**: a szülők megnyugtatását célzó előbőr-bemutatás, a háziorvos által észlelt ingahere, vagy hereviszér-tágulat.
* A **tervezett kontrollvizsgálatok**, valamint a hetek, hónapok óta fennálló elváltozások gyermeksebészeti vizsgálata a jelen helyzetben nem indokolt.
* A járványügyi megszorítások fennállásáig szakrendelésünk előjegyzést halasztható ellátásra nem ad.

Felhívjuk a figyelmet, hogy a Klinikai Központban, így a Gyermekgyógyászati Klinika fekvőbetegosztályain is 2020. március 8-tól visszavonásig általános **látogatási tilalom** van érvényben!